UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS FORORDNING om forsikringskrav til luftfartsselskaber og luftfartøjsoperatører OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0234 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændring til Rådets fælles holdning til forslag til EUROPA-PARLAMENTETS OG RÅDETS FORORDNING om forsikringskrav til luftfartsselskaber og luftfartøjsoperatører

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringsforslag, Europa-Parlamentet stiller ved andenbehandlingen. Kommissionen fremsætter her sin udtalelse om Parlamentets eneste ændringsforslag.

2. Baggrund

- Tidspunkt for forslagets forelæggelse for EP og Rådet (dokument KOM(2002) 521 endelig udgave - C5-0455/2002 - 2002/0234(COD)): 25. september 2002

- Tidspunkt for Det Europæiske Økonomiske og Sociale Udvalgs udtalelse: 26. februar 2003

- Tidspunkt for Europa-Parlamentets udtalelse ved førstebehandlingen: 13. maj 2003

- Tidspunkt for forelæggelse af ændret forslag (KOM(2003) 454 endelig udgave af 24.7.2003): 28 juli 2003

- Tidspunkt for vedtagelse af Rådets fælles holdning: 5. december 2003

- Tidspunkt for forelæggelse af Kommissionens meddelelse i henhold til EF-traktatens artikel 251, stk. 2, andet afsnit, om Rådets fælles holdning for Europa-Parlamentet (KOM(2004) 6 endelig udgave): 9. januar 2004

- Tidspunkt for Europa-Parlamentets modtagelse af Rådets fælles holdning: 9. januar 2004.

3. Forslagets formål

Kommissionens forslag går ud på at indføre lovgivning for de forsikringsbetingelser og minimumsbeløb, som både Fællesskabets og tredjelandes luftfartsselskaber til enhver tid skal overholde, når de flyver til, i eller fra Fællesskabet. Disse forsikringskrav skal dække deres erstatningsansvar over for passagerer, bagage, gods, post og tredjemand.

Forslaget skal give luftfartsselskaber i og uden for Fællesskabet retssikkerhed og skabe lige vilkår ved at sikre gennemsigtig, forskelsløs og harmoniseret anvendelse af de minimale forsikringskrav i hele Fællesskabet.

4. Kommissionens udtalelse om Europa-Parlamentets eneste ændringsforslag

Den 11. marts vedtog Europa-Parlamentet på plenarforsamlingen et enkelt ændringsforslag til den eneste ændring af den fælles holdning, der tidligere var blevet vedtaget af det relevante parlamentsudvalg (RTT). Kommissionen kan acceptere dette ændringsforslag.

Ændringsforslaget drejer sig om forordningens anvendelsesområde og gælder forsikringskravene til små flyvemaskiner under 500 kg, herunder "ultralette fly" og svævefly. Det følger Kommissionens oprindelige forslag og drejer sig om små flyvemaskiner, der benyttes til sports- og fritidsflyvning (svævefly og ultralette fly), og som Kommissionen oprindelig havde foreslået skulle være undtaget fra forordningen. Det bygger på den tankegang, at forsikringsudgifterne til dækning af risiko for krigs- og terroristhandlinger er for høje og ville gøre fritids- og sportsflyvning alt for dyr, og at sandsynligheden for skader på grund af denne risiko er temmelig lille. Ændringsforslaget undtager derfor disse flyvemaskiner fra forordningens krav til forsikring for krigs- og terroristhandlinger. For alle andre risici er de pågældende flyvemaskiner omfattet af forordningens bestemmelser.

5. Konklusion

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.